Island sa nachádza tesne pod polárnym kruhom. Z tohto dôvodu tu môžete pozorovať extrémne rozdiely v počte hodín denného svetla počas jednotlivých mesiacov. V decembri a januári ožaruje ostrov denné svetlo len zhruba na 3,5 až 4 hodiny. Naproti tomu v júni a júli bude vonku jasno aj 21 hodín.
Počasie na Islande je počas celého roka veľmi nepredvídateľné, meniť sa môže doslova z hodiny na hodinu. V lete sa teplota pohybuje priemerne okolo 10 °C, ale výnimočne môže miestami dosiahnuť aj príjemných 17 °C. Dlhé letné dni sú ideálne na turistiku. Turistika a prijateľné podmienky na kempovanie pritiahnu vtedy na ostrov veľké množstvo turistov.
Ak je účelom vašej dovolenky polárna žiara, vyberte sa na Island v období od septembra do apríla. Na cestu si však vezmite teplé oblečenie. Teplota sa v zime zvykne pohybovať okolo 0 °C. Vietor však môže spôsobiť oveľa nižšiu pocitovú teplotu.